暹国回使歌
王东 (Yuan)
江东先生远扣门，口诵暹国回使歌。高秋夜静客不寐，歌词激烈声滂沱。东南岛夷三百六，大者只数暹与倭。暹人云是赤眉种，自昔奔窜来海阿。先皇在位历五载，风清孤屿无扬波。方今圣世沾德化，继进壤贡朝鸾和。紫金为泥写凤表，灵龟神象悬鸣珂。彤庭怀远何所赐，黄骊白骆兼青騧。卉裳使者钱唐客，能以朔易通南讹。遥授将军领州牧，拜舞两颊生微涡。楼船归指西洋路，向火夜夜瞻星河。金鸡啁哳火龙出，三山宫阙高嵯峨。番阳驿吏亲为说，今年回使重经过。先生作歌既有以，却念黎獠频惊叱。田横乘传嗟已矣，徐韨求仙胡尔詑。岂如暹国效忠义，勋名万世同不磨。